**"היו זמנים, לחמנו ואהבנו"**

**שירים ממלחמת העצמאות**



האומרים שלבני דור תש"ח לא היה זמן לשירה, אינם אלא טועים. גיבורים אלו לחמו ביד אחת, והקימו מדינה ביד השנייה. חרפו נפשם על קדושת העם והארץ, וגם פתחו וקלטו אליהם את יהודי העולם שהגיעו מארבע כנפות תבל למדינה בת יומה, שיסודותיה עדיין בבניה. אף זמן לשיר היה להם. בין המבצעים, מסביב למדורות, מעל כוסות הקפה המהביל, זימרו הם את שירם. שיר של הגנה והתקפה, שיר של חרב ומגל, שיר של חיים ומוות, שיר של מלחמה ושלום, שיר לאלו שחזרו ולאלו שלא ישובו לעולם. כאן מובאים מן השירים לפי פרקי הזמן במלחמה, שהיוו מעבר מיישוב למדינה, ממחתרת מקומית לצבא העם- צבא ההגנה לישראל, פרי כפיהם של אותם גיבורים מופלאים, שלא ידעו באותו הרגע את תוצאות מעשיהם, שייקבעו עתיד לדורות.



תוכן עניינים:

1. **פרק ראשון- משירי המחתרות.**
2. **פרק שני- משירי תקופת המאורעות.**
3. **פרק שלישי- משירי תכנית ד': מהגנה להתקפה.**
4. **פרק רביעי- משירי הניצחון והמורל בעשרת הימים.**
5. **שירי זיכרון לנופלים.**

|  |
| --- |
| **משירי המחתרות** |
| **מס"ד** | **שם השיר** | **מילים** | **לחן** | **פירוט** |
| **1** | **זמר הפלוגות** | **נתן אלתרמן** | **דניאל סמבורסקי** | [**לחץ לפירוט**](#זמרפלוגות) |
| **2** | **אנו הפלמ"ח** | **זרובבל גלעד** | **דוד זהבי** | [**לחץ לפירוט**](#אנופלמח) |
| **3** | **שיר בית"ר** | **זאב ז'בוטינסקי** | **לא ידוע** | [**לחץ לפירוט**](#ביתר) |
| **4** | **חיילים אלמונים** | **אברהם "יאיר" שטרן** | **אברהם "יאיר" שטרן** | [**לחץ לפירוט**](#לחי) |
| **5** | **עלי בריקדות** | **תרגם: מיכאל אשבל** | **אליהו טייטלבוים** | [**לחץ לפירוט**](#אצל) |
| **6** | **סטן יותן ביד** | **חיים גורי** | **עממי בולגרי** | [**לחץ לפירוט**](#הגנהתשח) |
| **7** | **הם לא ישברו אותנו** | **דוד ניב** | **דוד ניב** | [**לחץ לפירוט**](#לאישברו) |
| **8** | **כשהלכנו לפלמ"ח** | **ניסים לויתן** | **לא ידוע** | [**לחץ לפירוט**](#הלכנופלמח) |
| **משירי תקופת המאורעות** |
| **מס"ד** | **שם השיר** | **מילים** | **לחן** | **פירוט** |
| **1** | **באב אל-וואד** | **חיים גורי** | **סשה ארגוב** | [**לחץ לפירוט**](#באבאלואד) |
| **2** | **בין גבולות** | **חיים חפר** | **אלכסנדר גינזבורג ארקדביץ'** | [**לחץ לפירוט**](#ביןגבולות) |
| **3** | **שיר אפור** | **חיים חפר** | **דוד זהבי** | [**לחץ לפירוט**](#שיראפור) |
| **4** | **רותי** | **חיים חפר** | **עממי רוסי** | [**לחץ לפירוט**](#רותי) |
| **5** | **משמר הגבול** | **יחיאל מוהר** | **גד מן** | [**לחץ לפירוט**](#משמרהגבול) |
| **6** | **כיתה אלמונית** | **יחיאל מוהר** | **משה וילנסקי** | [**לחץ לפירוט**](#כיתהאלמונית) |
| **משירי כנית ד': מהגנה להתקפה** |
| **מס"ד** | **שם השיר** | **מילים** | **לחן** | **פירוט** |
| **1** | **קרב הראל** |  **בובי גיבסון, של סילברסטיין, אירווינג גורדון** | **בובי גיבסון, של סילברסטיין, אירווינג גורדון** | [**לחץ לפירוט**](#הראל) |
| **2** | **שועלי שמשון** | **אורי אבנרי** | **מרדכי זעירא** | [**לחץ לפירוט**](#שועלים) |
| **3** | **הפינג'אן** | **חיים חפר** | **עממי ארמני** | [**לחץ לפירוט**](#פינגאן) |
| **4** | **יצאנו אט** | **חיים חפר** | **דוד זהבי** | [**לחץ לפירוט**](#יצאנואט) |
| **5** | **הולכים בלילה** | **צבי בן יוסף** | **צבי בן יוסף** | [**לחץ לפירוט**](#הולכיםבלילה) |
| **6** | **את חכי לי ואחזור** | **קונסטנטין סימונוב, תרגם: אברהם שלונסקי** | **שלמה דרורי** | [**לחץ לפירוט**](#חכיליואחזור) |
| **7** | **מסביב למדורה** | **נתן אלתרמן** | **יאיר רוזנבלום** | [**לחץ לפירוט**](#מסביבלמדורה) |
| **משירי המורל והניצחון בעשרת הימים** |
| **מס"ד** | **שם השיר** | **מילים** | **לחן** | **פירוט** |
| **1** | **שיר הלגיונות** | **יעקב אורלנד** | **מרדכי זעירא** | [**לחץ לפירוט**](#לגיונות) |
| **2** | **בת שבע** | **חיים חפר** | **משה וילנסקי** | [**לחץ לפירוט**](#בתשבע) |
| **3** | **שושנה** | **חיים חפר** | **עממי איטלקי** | [**לחץ לפירוט**](#שושנה) |
| **4** | **האמיני יום יבוא** | **רפאל קלצ'קין** | **מנשה בהרב** | [**לחץ לפירוט**](#יוםיבוא) |
| **5** | **הן אפשר** | **חיים חפר** | **דוד זהבי** | [**לחץ לפירוט**](#הןאפשר) |
| **6** | **צ'יזבט** | **חיים חפר** | **משה וילנסקי** | [**לחץ לפירוט**](#צזבט) |
| **שירי זיכרון לנופלים** |
| **מס"ד** | **שם השיר** | **מילים** | **לחן** | **פירוט** |
| **1** | **רבותיי ההיסטוריה חוזרת** | **חיים חפר** | **שמואל פרשקו** | [**לחץ לפירוט**](#היסטוריה) |
| **2** | **הקרב האחרון** | **חיים חפר** | **משה וילנסקי** | [**לחץ לפירוט**](#קרבאחרון) |
| **3** | **יודקה** | **עודד אבישר** | **מרדכי זעירא** | [**לחץ לפירוט**](#יודקה) |
| **4** | **דודו** | **חיים חפר** | **אלכסנדר אוריה בוסקוביץ'** | [**לחץ לפירוט**](#דודו) |
| **5** | **הרעות** | **חיים גורי** | **סשה ארגוב** | **[לחץ](#הרעות)** **[לפירוט](#הרעות)** |
| **6** | **היו זמנים** | **חיים חפר** | **משה וילנסקי** | **[לחץ](#היוזמנים)** **[לפירוט](#היוזמנים)** |

פרק ראשון- משירי המחתרות

1.זמר הפלוגות – מילים: נתן אלתרמן/לחן: דניאל סמבורסקי

אֶת זֶמֶר הַפְּלֻגּוֹת נָשִׁיר נָא לְמַזְכֶּרֶת,

אָפֵל, אָפֵל הַוָּאדִי: הַמִּשְׁמָר, הָכֵן!

הָלְכָה, הָלְכָה פְּלֻגָּה בַּלַּיְלָה בְּשַׁרְשֶׁרֶת,

הָלְכָה פְּלֻגַּת שָׂדֶה לָאֵשׁ וְלַמָּגֵן.

חַכִּי לָנוּ, אַרְצִי, בְּמִשְׁעוֹלֵי הָרַיִךְ,

חַכִּי לָנוּ בִּשְׂדוֹת הַלֶּחֶם הָרְחָבִים!

אֶת שְׁלוֹם הַמַּחֲרֵשָׁה נָשְׂאוּ לָךְ בַּחוּרַיִךְ,

הַיּוֹם הֵם לָךְ נוֹשְׂאִים שָׁלוֹם עַל הָרוֹבִים.

פְּלֻגָּה - עֲלִי, עֲלִי בָּהָר

פְּלֻגָּה - כָּבוֹשׁ תִּכְבֹּשִׁי!

בִּמְקוֹם שָׁם אִישׁ עוֹד לֹא עָבַר,

שָׁם יַעַבְרוּ הַפוֹ"שִׁים.

לְמַעַן אֵם וּבֵן וָאָב הַסּוֹלְלָה נָקִימָה!

פְּלֻגָּה, לֹא תַּם, לֹא תַּם הַקְּרָב

פְּלֻגָּה, צָעוֹד קָדִימָה!

לַשָּׁוְא, לַשָּׁוְא אָמְרוּ: רַק הַיָּמִים הֵם לָנוּ,

לַשָּׁוְא אָמְרוּ: לְאֵשׁ וָשֹׁד נִדּוֹן הַלֵּיל,

הַלַּיְלָה וְהַיּוֹם רַק לַחַיִּים נִתָּנוּ,

הַלַּיְלָה וְהַיּוֹם הֵם אֶרֶץ יִשְׂרָאֵל!

מִן הַשְּׁפֵלָה בַּחוֹף וְעַד גִּדְרוֹת הַתַּיִל,

וּמִנִּקְרוֹת הָרִים וּמִבְּקָעוֹת וָגַיְא,

נָשִׁיב לָךְ אֶת הַיּוֹם, אַרְצִי, וְאֶת הַלַּיִל,

נָשִׁיבָה לָךְ אוֹתָם לְמַעַן כָּל הַחַי!

פְּלֻגָּה...

כִּי לֹא לַשָּׁוְא, אָחִי, חָרַשְׁתָּ וּבָנִיתָ,

לַנֶּפֶשׁ וְלַבַּיִת לָנוּ מִלְחָמָה!

גּ'וֹעָרָה, תֵּל עָמָל, כִּנֶּרֶת וַחֲנִיתָה,

אַתֶּן לָנוּ דְּגָלִים, וְאָנוּ הַחוֹמָה.

כִּי לֹא נָשׁוּב אָחוֹר, וְדֶרֶךְ אֵין אַחֶרֶת,

אֵין עַם אֲשֶׁר יִסּוֹג מֵחֲפִירוֹת חַיָּיו.

הָלְכָה, הָלְכָה פְּלֻגָּה בַּלַּיְלָה בְּשַׁרְשֶׁרֶת,

פָּנַיִךְ, מוֹלַדְתִּי, הוֹלְכִים אִתָּם בַּקְּרָב!

**הידעת?:**השיר נכתב לכבוד פלוגות השדה שנוסדו ב-1937 להגנה בזמן המאורעות.

2. אנו הפלמ"ח: המנון הפלמ"ח - מילים: זרובבל גלעד/לחן: דוד זהבי

מִסָּבִיב יֵהוֹם הַסַּעַר,

אַךְ רֹאשֵׁנוּ לֹא יִשַּׁח

לִפְקֻדָּה תָּמִיד אֲנַחְנוּ,

תָּמִיד אָנוּ, אָנוּ הַפַּלְמָ"ח

מִמְּטוּלָה עַד הַנֶּגֶב,

מִן הַיָּם עַד הַמִּדְבָּר -

כָּל בָּחוּר וָטוֹב – לַנֶּשֶׁק

כָּל בָּחוּר עַל הַמִּשְׁמָר!

נָתִיב לַנֶּשֶׁר בַּשָּׁמַיִם,

שְׁבִיל לַפֶּרֶא בֵּין הָרִים,

מוּל אוֹיֵב דַּרְכֵּנוּ יַעַל,

בֵּין נִקְרוֹת וּבֵין צוּרִים

רִאשׁוֹנִים תָּמִיד אֲנַחְנוּ,

לְאוֹר הַיּוֹם וּבַמַּחְשָׁךְ

לִפְקֻדָּה תָּמִיד אֲנַחְנוּ, תָּמִיד

אָנוּ, אָנוּ הַפַּלְמָ"ח.

**הידעת?:**השיר שונה מספר פעמים, ושורת "אנו אנו הפלמ"ח" הוחלפה פעם ב-"אנו ההולכים בסך". כמו כן, המלחין העיד שלחנו היה שונה מעט, אך נקלט באזני השומעים כפי שהוא היום.

3. שיר בית"ר: המנון האצ"ל – מילים: זאב ז'בוטינסקי/לחן: דב פרנקל

בֵּיתָ"ר –

מִגֹּב רִקָּבוֹן וְעָפָר

בַּדָּם וּבַיֶּזַע

יוּקַם לָנוּ גֶּזַע

גְּאֵיוֹן וְנָדִיב וְאַכְזָר:

בֵּיתָר הַנִּלְכָּדָה,

יוֹדֶפֶת, מַסָּדָה

תָּרֹמְנָה בְּהוֹד וְהָדָר.

הָדָר –

עִבְרִי גַּם בְּעֹנִי בֶּן-שַׂר

אִם עֶבֶד, אִם הֵלֶךְ –

נוֹצַרְתָּ, בֶּן-מֶלֶךְ,

בְּכֶתֶר דָּוִד נֶעְתָּר:

בָּאוֹר וּבַסֵּתֶר

זְכֹר אֶת הַכֶּתֶר,

עֲטֶרֶת גָּאוֹן וְתַגָּר.

תַּגָּר –

עַל כָּל מַעֲצוֹר וּמֵצַר!

אִם תַּעַל אוֹ תֵּרֵד

בְּלַהַב הַמֶּרֶד –

שָׂא אֵשׁ לְהַצִּית, אֵין דָּבָר

כִּי שֶׁקֶט הוּא רֶפֶשׁ –

הַפְקֵר דָּם וָנֶפֶשׁ

לְמַעַן הַהוֹד הַנִּסְתָּר –

לָמוּת אוֹ לִכְבֹּשׁ אֶת הָהָר –

יוֹדֶפֶת – מַסָּדָה – בֵּיתָר.

**הידעת?:**המנון בית"ר והאצ"ל היה בהתחלה קטע מספר תהילים, פרק קכ"ו. המנון זה שחיבר ז'בוטינסקי החליף אותו.

4. חיילים אלמונים: המנון הלח"י – מילים ולחן- אברהם יאיר שטרן

חיילים אלמונים הננו בלי מדים,
וסביבנו אימה וצלמוות.
כולנו גויסנו לכל החיים,
משורה משחרר רק המות.
בימים אדומים של פרעות ודמים,
בלילות השחורים של יאוש.
בערים, בכפרים את דיגלנו נרים,
ועליו, הגנה וכיבוש.
לא גויסנו בשוט כהמון עבדים,
כדי לשפוך בנכר את דמנו.
רצוננו: להיות לעולם בני חורין,
חלומנו: למות בעד ארצנו.
בימים אדומים...
ומכל עברים רבבות מכשולים
שם גורל אכזרי את דרכנו,
אך אויבים מרגלים ובתי אסורים
לא יוכלו לעצור בעדנו.
בימים אדומים...
אם אנחנו ניפול ברחובות, בבתים,
יקברונו בלילה בלאט;
במקומנו יבואו אלפי אחרים,
ללחום ולכבוש עדי עד.
בימים אדומים...

בדימעות אימהות שכולות מבנים,
ובדם תינוקות טהורים -
כבמלט נדביק הגופות ללבנים,
ובנין המולדת נקים.
בימים אדומים...

**הידעת?:בהתחלה השיר שימש גם כהמנון שני לאצ"ל, אולם לאחר הקמת הלח"י השיר הפך להמנון שלו.**

5.**עלי בריקדות****- תרגם: מיכאל אשבל/ לחן: אליהו טייטלבוים**

הַיּוֹם שָׂרָה הַקְּטַנָּה
נִפָּרֵד בְּצֵאתִי לַמִּלְחָמָה
אֶת הַמְּדִינָה לְכוֹנֵן
מִשְּׁתֵי גְּדוֹת הַיַּרְדֵּן.
גִּזְזִי צַמָּתֵךְ
וְחִגְרִי אֶת חֲגוֹרָתֵךְ
חַבְּקִינִי קְחִי מִקְלָע
וְאִתִּי לַשּׁוּרָה!
עֲלֵי בָּרִיקָדוֹת נִפָּגֵשׁ, נִפְגָּשׁ!
עֲלֵי בָּרִיקָדוֹת חֵרוּת נִשָּׂא בְּדָם וָאֵשׁ
רוֹבֶה אֶל רוֹבֶה, קָנֶה יַצְדִיעַ
כַּדּוּר אֶל כַּדּוּר יָרִיעַ
עֲלֵי בָּרִיקָדוֹת, עֲלֵי בָּרִיקָדוֹת נִפָּגֵשׁ!
וְאִם בִּתְלִיָּה
אֶמְסֹר אֶת חַיַּי לָאֻמָּה,
אַל נָא תִּבְכִּי
כָּךְ נִגְזַר גּוֹרָלִי
מְחִי דִּמְעָתֵךְ,
לַחֲצִי הַמִּקְלָע אֶל לִבֵּךְ
בַּחֲרִי לָךְ שֵׁנִי
מֵאַנְשֵׁי גֻּנְדָּתִי.
עֲלֵי בָּרִיקָדוֹת ...

**הידעת?:**מיכאל אשבל תרגם את השיר לשרה ליבני, אימה של ציפי ליבני, בזמן שהותו בכלא עכו. אשבל נהרג בפריצה לכלא. השיר הפך להמנון הלא רשמי של האצ"ל.

6.סטן יותן ביד – מילים: חיים גורי/לחן: עממי בולגרי

סְטֶן יֻתַּן בַּיָּד, נֵצֵאָה,

חֻלְיַת הַחֲבֵרִים.

לוּ מִדֶּרֶךְ זוֹ גַּם לֹא נַחְזֹר,

עֲלוּ נָא בַּצּוּרִים.

בַּלֵּילוֹת תָּחוּשִׁי, אֶרֶץ,

רַעַשׁ אֵשׁ וְרֵיחַ דָּם.

אַךְ מִתּוֹךְ עֲמַל-יָמִים וָמֶרֶד

יִשְׁתַּחְרֵר הָעָם.

אֳנִיּוֹת לַחוֹף תִּגַּשְׁנָה,

חוֹף יִשְׁמַע מִצְעַד חוֹזְרִים.

אִמָּהוֹת נוֹשְׂאוֹת יַלְדָּן תִּלְחַשְׁנָה:

תַּמּוּ יִסּוּרִים.

**הידעת?:**השיר נכתב על בסיס לכן של שיר עם בולגרי, שמדבר על פרטיזן היוצא למלחמה. ללחן השיר יש גם גרסאות אלבניות ומקדוניות כמעט זהות.

7.הם לא ישברו אותנו – מילים ולחן: דוד ניב

הֵם לֹא יִשְׁבְּרוּ אוֹתָנוּ

אָנוּ גַּם לֹא נָכֹף הַגַּב,

כָּל עוֹד זוֹ הָרוּחַ בָּנוּ

וְכָל עוֹד פּוֹעֵם הַצַּו.

זֶה הַדּוֹר נִבְחַר לַפֶּלֶא

כִּי הֻתַּךְ בְּכוּר צִיּוֹן.

הֵן יָדַעְנוּ: שְׁבִיל הַכֶּלֶא

עוֹד אֵינֶנּוּ שְׁבִיל אַחֲרוֹן.

עַל אַף כָּל כּוֹבֵל וָצָר

עוֹד נִצְעַד בְּעֹז לְיוֹם מָחָר.

הֵם לֹא יִשְׁבְּרוּ אוֹתָנוּ

אָנוּ גַּם לֹא נָכֹף הַגַּב.

הַרְחֵק שָׁם מוֹלֶדֶת-אִמָּא

נֶאֱנֶקֶת, נוֹטֶפֶת דָּם.

אִמִּי, אֶת סִבְלֵךְ נָשִׂימָה

עַל לִבֵּנוּ כְּחוֹתָם.

בַּמָּקוֹם דּוֹרְכִים פֹּה אָנוּ

כִּי סְגָרָנוּ הַמִּדְבָּר.

אַךְ מִדְרָךְ כָּזֶה, יָדַעְנוּ,

הוּא כְּצַעַד אֶל הָהָר.

עַל אַף...

רַבָּה עוֹד הַדֶּרֶךְ חוֹפָה

לֹא אֶחָד בָּהּ יִפֹּל חָלָל,

אַךְ אָנוּ בְּאוֹן נִזְקֹפָה

אֶת רֹאשֵׁנוּ גֵּא אֶל-עָל.

עֵת בָּבֶלָה דּוֹר הִגִּיעַ

כִּנּוֹרוֹ עַל עֵץ תָּלָה.

אָנוּ אֶת הַשִּׁיר נַשְׁמִיעַ

גַּם עַל פְּנֵי אַדְמַת גּוֹלָה.

עַל אַף...

**הידעת?:**השיר נכתב בידי דוד ניב, אחד מהעצורים של הלח"י והאצ"ל באפריקה, ששהה שם בין 1946 ל-1948. הוא כתב את השיר לכבוד חבריו על מנת לחזק את רוחם במעצרם הרחוק מארץ ישראל. השיר הפך ל"המנון" של העצורים באפריקה.

8.כשהלכנו לפלמ"ח – מילים: ניסים לויתן/לחן: לא ידוע

הָיָה בְּיוֹם שֶׁל גֶּשֶׁם יוֹם שֶׁל סְתָו

הַכְּאֵב שֶׁל הַפְּרֵדָה עוֹד לֹא חָלַף

כְּשֶׁהָלַכְתִּי לַפַּלְמָ"ח

וְקוֹלָהּ הָיָה כֹּה רַךְ.

הִיא נָתְנָה לִי נְשִׁיקָה לְבַל אֶשְׁכַּח

לַחֲזֹר מִן הַפַּלְמָ"ח.

מִנִּי אָז אוֹתָהּ לָנֶצַח לֹא אֶשְׁכַּח

כַּאֲשֶׁר אֲנַחְנוּ צוֹעֲדִים בַּסָּךְ

בַּפְּלֻגּוֹת שֶׁל הַפַּלְמָ"ח.

יַעֲלֶה וְעוֹד יִפְרַח

זִכָּרוֹן אֶחָד יָשָׁן וְגַם נִדָּח

כְּשֶׁהָלַכְתִּי לַפַּלְמָ"ח.

זֶה יִהְיֶה בְּיוֹם שֶׁל זֹהַר, יוֹם שֶׁל זִיו

אָז לִבָּהּ יָרֹן בְּלִי הֶגֶה וּבְלִי נִיב

כְּשֶׁאָשׁוּב מִן הַפַּלְמָ"ח

כְּשֶׁאֲנִי אֶקְרָא הֶאָח

כְּשֶׁאֶרְאֶה אוֹתָהּ עוֹמֶדֶת לְפָנַי

וּשְׂמֵחָה הִיא עַד בְּלִי דַּי.

**הידעת?:**השיר נכתב בפקודה תוך יום, לכבוד ביקור בנות מביה"ס הקרוב בקיבוץ המחבר.

**פרק שני- משירי תקופת הבלימה**

1.**באב אל וואד** **– מילים: חיים גורי/לחן: סשה ארגוב**

פה אני עובר, ניצב ליד האבן.
כביש אספלט שחור, סלעים ורכסים.
ערב אט יורד, רוח ים נושבת
אור כוכב ראשון מעבר בית מחסיר.
באב אל וואד,
לנצח זכור נא את שמותינו,
שיירות פרצו בדרך אל העיר.
בצידי הדרך מוטלים מתינו.
שלד הברזל שותק כמו רעי.

פה רתחו בשמש זפת ועופרת.
פה עברו לילות באש וסכינים.
פה שוכנים ביחד עצב ותפארת,
משוריין חרוך ושם של אלמוני.
באב אל וואד...
ואני הולך, עובר כאן חרש חרש
ואני זוכר אותם אחד אחד.
כאן לחמנו יחד על צוקים וטרש
כאן היינו יחד משפחה אחת.
באב אל וואד...
יום אביב יבוא ורקפות תפרחנה,
אודם כלנית בהר ובמורד.
זה אשר ילך בדרך שהלכנו
אל ישכח אותנו, אותנו באב אל וואד.
באב אל וואד...

**הידעת?:**השיר הוא שיר זכרון לנופלים בשיירות בשער הגיא- שמו העברי של באב אל ואד.

2.**בין גבו****לות – מילים: חיים חפר/לחן: אלכסנדר גינזבורג ארקדביץ'**

בין גבולות בהרים ללא דרך
לילות חשוכי כוכבים
שיירות של אחים בלי הרף
למולדת אנו מלווים.
לעולל ולרך
שערים פה נפתח
למך ולזקן
אנו פה חומת מגן.
אם השער נעול אין פותח
את השער נשבור וניתוץ
כל חומה בצורה ננגח
וכל סדק נרחיב ונפרוץ.
לעולל ולרך...

שיירה אל בכי ואל צער
הישען על זרועי סב זקן
גם לזה שסגר את השער
יום יבוא של נקם ושילם.
לעולל ולרך...

**הידעת?:**השיר בוסס על לחן רוסי, והוא שירו הראשון של חיים חפר.

3.**שיר א****פור – מילים: חיים חפר/לחן: דוד זהבי**

אפור, אפור הסלע במשלט,
נוגים, נוגים הכוכבים עם ערב
והוא אהב אותך ואת הלכת,
והוא קטף לך פרח משולי הדרך.

שתק, שתק ירח בלילות
זכר, זכר האיש את מכתבייך,
ועת עבר בדרך החולות -
הוא את דמותך ראה בענני שמיים.

נשב, נשב הרוח בשדות,
עמום, עמום הקרב קולו השמיע,
והוא היה יפה מאגדות,
והוא כאגדה אלייך לא יגיע.

ברזל, ברזל התיל מסביב,
עצוב, עצוב העץ בבוא שלכת,
ורק רעו "שלום" אחרון הביא,
ורק הדם נטף מן הרובה הצ'כי.

**הידעת?:**השיר לקוח מתוך מופע של להקת הצ'יזבטרון, שאותה ייסד חיים חפר.

4.**רותי –** **מילים: חיים חפר/לחן: עממי רוסי**

לי כל גל נושא מזכרת
מן הבית, מן החוף,
מן העצים יפי צמרת
וזהב שלכת בת חלוף.

הנשאי, ספינה, ושוטי -
מה רבים הכיסופים
לי נערה יש ושמה רותי,
המצפה באלה החופים.

תכול עיניה כשמיים
מבטה כלהבה.
לו אך נשקתי השפתיים
אז ידעתי מה זאת אהבה.

סער, הספינה חורקת,
תקפץ מגל אל גל.
אלי עם רעם היא צוחקת
ועם רוח לי תפרע תלתל.

**הידעת?:**בשיר המקורה מסופר בכלל על עגלת דואר דוהרת. אך הכותבים הרוסים לא שמו לב כי הם בטעות ציטטו את שמו של מלחין- סביצ'בי גורינייה, או ארתור גורוביץ', שהלחין אחר כך כמה משירי חיים חפר.

5.**משמר הג****בול – מילים: יחיאל מוהר/לחן: גד מן**

הכפר ישן הרים צופים מנגד,
וכרם הזיתים מכסיף סודות,
ילל התן עולה בהד השקט,
ובשדה השיבולים חולמות.

הטף ישן בבית הרוגע,
כי משמרות הוצבו על חלומו,
הברוש מעל נוגע לא נוגע,
כמפלל על בית ושלומו.

בלילה, בלילה, בנום כל הכפר,
אנחנו עומדים על המשמר,
על גן ועל פרי, על צאן ומכונה,
חולית השומרים נכונה.

וכי תבוא שעה ויעל עיט
ויד אויב אל היקר תושט,
חומה אנחנו על חומת הבית,
וכל אשר יגע בה ויאבד.

הכל ישן, בשיבולים הקמח,
בענפים הפרי בלאט מבשיל,
אנחנו שזרענו כאן בדמע,
רוצים לקצור ברנן ובגיל.

בלילה, בלילה, בנום כל הכפר...

ואם ביום מן השדה נביאה
ברכת תנובה לאוסם ואמבר
הנה בליל, עת חשכה תגיח,
וחמושים נצא אל המשמר.

לבל האש תאחז שולי שדנו,
למען עץ גידלנו בכאב,
למען נהרת פני ילדינו,
למען כל שהרה ילבלב.

בלילה, בלילה, בנום כל הכפר...

**הידעת?:** שורה מן השיר שולבה אחרי המלחמה בהופעות של חבורת הפרודיה לול, שהיה בחר בה אריק איינשטיין.

6.כיתה אלמונית – מילים: יחיאל מוהר/לחן: משה וילנסקי

ההרים ירעמו והדרך תחול,
ויקשיב האויב למיצהל,
כאן צועדת כתת חיילים על הגבול,
והגבול הוא בלב כל חיל,
והגבול הוא בלב כל חיל.

יעל שיר לכתה אלמונית
אלמונית.
איתנה כאבני הגזית
אבני גזית.
נשמתה להבה
ודיגלה אהבה,
הנושק שמי עבר ועתיד.
יעל שיר, יעל שיר, יעל שיר
לכתה אלמונית, אלמונית.

בשבילי הגליל, בנופה של אילת,
בלילות המדבר השומם,
צועדת הכתה, וידה על הקת,
תפארה, תפארה ללא שם.
תפארה, תפארה ללא שם.

יעל שיר לכתה אלמונית...

מה יפתה הכתה בפשטות מצעדה,
בצחוקה, שמפיה לא סר,
בימים יגעים של מסע ומשא,
בשומרה על שדה ועל כפר
בשומרה על שדה ועל כפר.

יעל שיר לכתה אלמונית...

על יפי נערים בשורה העורפית,
על האש בעיניים מזמור,
כי מאז ותמיד רק כתה אלמונית
מפסיעה את עמה אלי דרור.
מפסיעה את עמה אלי דרור.

יעל שיר לכתה אלמונית...

**הידעת?:**הביצוע המוכר ביותר של השיר שייך ללהקת הנח"ל בימיה הראשונים.

פרק שלישי- משירי תכנית ד': מהגנה להתקפה

1.קרב הראל – מילים ולחן: בובי גיבסון, של סילברסטיין ואירווינג גורדון

בום בו, בו בום, בום, בום
מחשיך כל היקום
ההר אפל הרחוב שחור
העיר גוועת במצור
אין לחם אין, אין כלום.

בום בו, בו בום, בום, בום
הלילה לא ננום
נחצה בשקט את הכביש
עם ארבעים כדור לאיש
שמרני אל רחום.

פתחי את התריסים לאט
כי מול ביתך עוברים
כל אלה שכמעט, כמעט
כמעט ולא חוזרים.

בום בו, בו בום, בום, בום
ליבנו כבר אטום
שלושים בנבי סמואל
שבעה עשר על הקסטל
שיירת נבי דניאל
אך אנו עוד נקום.

ליל החושך פה למעלה
בחובו טומן סכין
אם נחזור עוד מן הלילה
בעשרים שנה נזקין.

אך עוד תראי, את עוד תראי
את הדרך הפתוחה
עוד תראי, עוד תראי
את הדרך הפתוחה.

מי זה נע שם? זה הרוח,
האורב בין השיחים
מבטנו הקרוע
עוד זוכר קברי אחים.

אך עוד תראי, עוד תראי
את הדרך הפתוחה
עוד תראי, עוד תראי
את הדרך הפתוחה.

אהובך יצא לקרב
אהובך יצא לקרב
אבל איפה הוא עכשיו
מן הדרך הוא לא שב.

מן הדרך הוא לא שב
העפר כיסה עיניו
את קברו חפרו רעיו
כי הוא לא חי עד הבוקר.

אם נשוב עוד נערה
אם נשוב עוד נערה
אם נשוב בחזרה
תלבשי שמלה שחורה.
תלבשי שמלה שחורה
לזכר כל החבורה
כי נותרנו עשרה
מן הפלוגה עד הבוקר.

בום בו, בו בום, בום, בום
ליבנו כבר אטום
שלושים בנבי סמואל
שבעה עשר על הקסטל
שיירת נבי דניאל
הג'ינג'י מוישה מיכאל
מנחם צביקה ושמואל
ומוטי גד ובצלאל
אך אנו עוד נקום.

**הידעת?:** בו בום- זהו המקצב שלפיו חפרו את הקברים מראש לאלו שייהרגו בקרבות. השיר שמכיל את המקצב שולב עם עוד שני שירים- ולכן ישנם שלושה מחברים.

2.שועלי שמשון – מילים: אורי אבנרי/לחן: מרדכי זעירא

ארבעה, ארבעה על הג'יפ הדוהר
ובוקע השיר מן הלב,
והשביל בדרכם מרקד ומזמר,
זה השביל המוביל אל האויב.
שועליו של שמשון
שוב פשטו במרחב
ונושאים השלהבת בליל,
מעזה ועד גת
שוב נטוש זה הקרב,
לחירות ישראל.
האזינו "מצרים" לשירו של שמשון,
הוא בישר את הקץ לפלישתים,
האזינו היטב למקלע, לרימון,
שיר המוות לחיל הפולשים.
שועליו של שמשון...
ארבעה, ארבעה אל הקרב הגועש,
מזמזמת בלאט המכונה.
כן, חדש המקלע היורק את האש,
אך האש ישנה נושנה.

שועליו של שמשון...

**הידעת?:** אורי אבנרי דחף את השיר על פתק למרדכי זעירא בערב שירה בציבור בגבול הנגב. זעירא קרא את השיר, והחליט להלחין אותו.

3.הפינג'אן – מילים: חיים חפר/לחן: עממי ארמני

הרוח נושבת קרירה, נוסיף עוד קיסם למדורה,

וכך בזרועות ארגמן- באש יעלה כקורבן.

האש מהבהבת, שירה מלבלבת, סובב לו, סובב הפינג'אן.

לה, לה לה לה, לה לה לה, לה לה לה, סובב לו סובב לו פינג'אן.

לה, לה לה לה, לה לה לה, לה לה לה, סובב לו, סובב לו, סובב לו, סובב לו, סובב לו סובב הפינג'אן.

האש לקיסם תלחש: אדמו כה פנינו באש. אם לנו תגבורת תותן מכל בדל וענף שבגן,

כל עץ וכל קרש ישיר אזי חרש, סובב לו, סובב הפינג'אן.

לה...

וזאת, בלא תוספת שבחים. מלאכת משקה המלכים:

 קפה וסוכר בו יותן, ומים- חצי הקנקן. ירתח פעמיים- הוסיפו קצת מים,

סובב לו, סובב הפינג'אן.

לה...

ואם בשלישית חיש ירתח- הלב יחרד וישמח,

יחזור הפסוק הנושן: הנה הקפה כבר מוכן.

נשתה ונשבח: יש טעם, יש ריח, סובב לו, סובב הפינג'אן.

לה...

נגמע מן הספל לאט, הנה מספרים כבר צ'יזבט...

סיפור שעבר עליו זמן, בשקט מצמיח זקן...

הבלוף מתפתח- קנקן שוב רותח, סובב לו, סובב הפינג'אן.

לה...

נזכר הפינג'אן איך אליו, החבר'ה הגיעו מקרב,

איך מוטקה הג'ינג'י רטן: אחד לא יחזור כבר לכאן...

 בדמע אין קצה סובב הוא בעצב, סובב לו, סובב הפינג'אן.

לה...

שנים יעברו ודורות, גבולות וגשרים ומדורות,

לזר לעולם לא יובן מה טעם הזמר נוגן-

צנחן ורזרבה תמיד יזכר בה- ב"נגלה" נצחית של פינג'אן...

לה...

**הידעת?:**מנגינת השיר הושרה בפלמ"ח ללא מילים, אז חיים חפר החליט לחבר לה מילים.

הפזמון המקורי בשפה הארמנית הוא "ג'ונגלי ג'ונגלי ג'ון", והפזמון המשלב את הפינג'אן נועד להיות דומה.

4.יצאנו אט – מילים: חיים חפר/לחן: דוד זהבי

יצאנו אט, חיוור היה הליל,
במרחקים הבליחו האורות
ואת היית יפה כשתי עינייך,
עת הדמעות היו בן עצורות.

ילל התן, ואת הלכת לכרם,
ודמעתך נשרה כמו שרף,
ואת זכרת את השעות בטרם
יצאנו במשעול הצר לקרב.

ואת זכרת צחוקנו כמו נחל,
ואת זכרת ריקוד ומפוחית,
ואת זכרת את ערימת השחת,
ואת מגע ידו של היחיד...

ואם נותרת והבדידות חובקת
ואת פוסעת בכרמים לאט,
את תחכי על כן כל כך בשקט
נפרדנו וחייכנו במבט.

5.הולכים בלילה – מילים ולחן: צבי בן יוסף

הולכים בלילה, הולכים, הולכים, הולכים
שלשות טורים, פלוגות, גדודים של חיילים עברים.
הולכים אל שחר, רצון גיבוש עתיד,
חוצים שלווים גלי ירדן, חזה אל מול חזית.
הולכים בלילה, הולכים אל גבול נסתר,
שלשות טורים, פלוגות, גדודים על סף מדבר.
דום לך מדבר חיל קדחת חולי וחום,
זוהר שופר, המרעים מעצב התהום.
ראובן ודן! פה עומדים חילות הבנים
שאו נס שלום, מול חופי התכלת לבן.

נוסס הדגל, קול השבועה נובל
שמעו אבות את התרועות בליל הערפל,
חוזרים בעמק בשדות בדולח טל.
חוצים חורשות ברושים נאים בדומיה אל על,
הולכים בלילה, בלב ישוב נרדם
שלשות טורים, פלוגות, גדודים לשפת הים.
ים דמע דם - חוס אחרית גרעין נבט עם
פדה ניצנים, ביכורי לאום נעורים
גל גאל טובעים מצינוק מערבולת שטן
שא נס עולים מול חופי התכלת לבן.

נוסס הדגל עם רדת אפלה
הנס גואה ומעלה דוגית העליה
עולים בלילה לחוף עולים, עולים
שלשות טורים, פלוגות, גדודים של בחורים עברים.
הכן הנשק, פזור בין צוק ושביל
שורות כפולות עד רבבות אל הוד גליל.

**הידעת?:**השיר חובר בעת שפלוגתו של בן יוסף הוצבה לשמירה על חיפה-כמובן, בלילה.

6.את חכי לי ואחזור- מילים: קונסטנטין סימונוב(תרגם: אברהם שלונסקי)/לחן: שלמה דרורי

את חכי לי ואחזור,
אך חכי היטב.
את חכי לי גם בקדר
מסגריר הלב.
את חכי לעת כפורים,
את חכי בחום,
את חכי עת אחרים
ישתכחו עד תום.

את חכי, חכי, ולו
לא יבוא מיכתב.
את חכי אם גם ילאו
המחכים לשוא.

את חכי לי ואחזור,
וארור הסח
בבטחה גמורה לאמור:
"מת הוא... ונשכח"...
יאמינו אם ואב,
כי אינני חי,
ייעפו חכות לשוא
כל רעי, אחי.

וישתו כוס יין מר,
זכר נשמתי...
את חכי וכוס נמהר
אל נא, אל תשתי!

את חכי לי ואחזור,
חי אחזורה, חי!
המה ישתאו לאמור:
"נס הוא בודאי!"
המה לא חיכו, ואיך
בין תבין נפשם
כי רק את בחכותיך
הצלתיני שם.

איך נצלתי, - זאת נדע
רק אני ואת:
כי יותר מכל אדם
לחכות ידעת.

**הידעת?:** השיר ככל הנראה תורגם בשנת 1943, אף שיש מחלוקת קלה לגבי התאריך של התרגום.

7.מסביב למדורה – מילים: נתן אלתרמן/לחן: יאיר רוזנבלום

אומתם לא היתה להם אם
לא ידעה בצאתם לדרך
היה לילה עמוק ונושם
כתמיד בניסן, הירח.

וישבה בו עדת נערים בני בלי שם
חשופי מרפקים וברך,
הם הקשיבו הקשב והחרש
או שילבו בשיחה דבר ויכוח.
לפניהם עלי רגל של אש
מדורה חגה נעה ברוח
לא יותר אך בכתב האומה העיקש,
אותו לילה נחרט עלי לוח

את העול הפשוט כעפר
הם נשאו בלי הבט אחורה
לא תקע לפניהם השופר
לא לוטף קדקודם בליל חורף
בשני שרוולים הקשורים לצוואר
רק הסוודר חיבקם מעורף

נעליים נוקשות ילקוטים
סעודה של זיתים ופרי תומר
וספלי אלומיניום קמוטים
ורעות וקורבן לאין אומר
מה נוסיף ונמנה מדברים פעוטים
נוצרות אגדות זה החומר

מה נשיר עליהם מה נשיר
הם עושים זאת יפה מאיתנו
בעצמם הם כותבים להם שיר
ואפילו ספרים כבר נתנו
זהו טיב הפלמ"ח הוא איננו משאיר
כל מלאכה לשלא משלנו

אבל ככה יוגד נא לאמור
נערים להוי נא ידוע
בין חגיו הגדולים של הדור
אין יפה מחגכם הצנוע
למולכם האומה על סיפו של הדרור
נשתחווה ובוכה הבינוה

**הידעת?:**ללחן השיר אין זיקה מקורית למילים, אלא הוא פשוט מושר לפי מנגינתו.

**פרק רביעי- משירי המורל והניצחון בעשרת הימים**

1.שיר הלגיונות – מילים: יעקב אורלנד/לחן: מרדכי זעירא

צבא, צבא, מה טובו אוהליך!
צבא, צבא, מה רבו חייליך!
צעד, צעד, גאה ורם קומה,
בשיר המגינים על החומה!

ארצי, ארצי, שאי שלום בניך,
דמנו לך, חרבנו לחייך!
בבוא היום, ליבנו לך נכון,
קדמינו, אם, בשיר הניצחון!

צעד, להט -
דרך מסולעת.
זעם, רעם -
עוז הפיגיונות.
סורו, גורו -
החזית רוקעת!
דרך, ברך -
שיר הלגיונות!

אם ניפול - חיי בדם ליבנו,
פירשי שלום ואור לעוללנו,
הניפי שוב, הניפי את דיגלך,
כי כל חייל נופל למענך!

**הידעת?:**השיר היה כבר המנון לא רשמי של המתגייסים לצבא הבריטי עוד לפני שהושר במלחמת העצמאות.

2.בת שבע – מילים: חיים חפר/לחן: משה וילנסקי

עת אל ענן אמריא על כנף הרוח
אני זוכר בת שבע רק אותך
ועת עם ליל המטוס ינוע
הוא לכוכב נשבע כי לא ישכח

גם אם רחקנו הן אתך אנחנו
בהפצצה בברד הכדורים
את ברכתנו לך תמיד שלחנו
גם המנוע זמר לך ירעים

בת שבע, בת שבע
הזמר הוא לך
מדן עד באר שבע
אותך לא נשכח
ממרום השמים
לך זמר נשלח
נשתה נא לחיים
עם כל הפלמ"ח
בת שבע

עת אל החוף הגעתי עם הליל
והספינה הנה קרבה בלאט
חלמנו ילדתי הרבה עלייך
ומה, ומה תאמרי עלינו את

ועת המשחיתה נגחה נגוח
ולסיפון הוטלו פצצות הגז
את ברכתי שלחתי עד אין כוח
והגלים לך שרו כמו אז

בת שבע, בת שבע...

בת שבע עת היית בחיתולייך
כבר במדבר גמאנו מרחקים
כל המדורות אז בערו אלייך
ושרו לך את שיר הותיקים

עתה גדלת יפית עלמה בת תואר
ואנו בדרכים האפילות
אותך זוכרים כי איך נוכל לשכוח
הקשיבי מה שרים לך הלילות

בת שבע, בת שבע...

בת שבע גם אני אשיר אלייך
ואת אותי כמעט שלא ידעת
אני אחד צנחן רק בן חודשים
אבל אתמול סיפרתי כבר צ'יזבט
שלשום לראשונה לקרב הלכתי
והאימה זחלה ותעבור
אל האויב אז צרור בשמך שלחתי
וככה מזמר הוא לך הצרור
בת שבע, בת שבע...

**הידעת?:**חיים חפר למד לקרוא לארץ ישראל בשם נערה ממתן אלתרמן- ובת שבע הוא התוצאה.

3.שושנה – מילים: חיים חפר/לחן: עממי איטלקי

שושנה, שושנה, שושנה
ירח נישא אל ענן,
כמוהו אלייך, שושנה -
בים עוד יפליג קפיטן.

היה ים סוער, התורן חרק,
חרטום הספינה כמעט ונשחק,
אך יוסקה על כל העניין התגבר -
וזמר עליז כה זימר:

שושנה, שושנה, שושנה...

ב"שלוש עשרה" דן הרים עוד כוסית,
ולפתע הגיחו ספינות המשחית:
אך דני אמר: "מעלש, נסתדר"
וזמר עליז כה זימר:

שושנה, שושנה, שושנה...

היתה זאת פיגורה מאוד עלובה
עת שמוליק הגוץ לקפריסין הובא,
אך גם עת ישב אחרי הגדר -
הוא זמר עליז כה זימר:

שושנה, שושנה, שושנה...

מסע הימים הגיע לסוף,
סירות עם ג'מעה, אורות מן החוף.
ואז אל שושנה כל איש הסתער -
וזמר עליז כה זימר:

שושנה, שושנה, שושנה...

**הידעת?:**שושנה הייתה אוניית מעפילים, שבכלל נקראה "שבתאי לוז'ינסקי" באופן רשמי. שושנה היה כינויה המנהלתי, עברות של השם "סוזנה".

4.האמיני יום יבוא – מילים: רפאל קלצ'קין/לחן: מנשה בהרב

היום אחות היא מלחמתנו
לכן רחוק אני מכאן
תחוגי נא את פגישתנו
במטבחנו הקטן.

על מקומי שבחרתיהו
תשימי יין מלוא כוסית
תראי כאילו זה אני הוא
יושב איתך כמו תמיד.

האמיני יום יבוא
טוב יהיה מבטיח לך
לחבק אותך אבוא
והכל אשיח לך.

אתמול לפעולה יצאנו
עד לאשמורת ראשונה
היום שקטנו ונרגענו
ומכסיפה כה הלבנה.

את פגישתי איתך זכרתי
ושמלתך הירוקה
הלילה טוב לי, כה אמרתי
כי את קרובה מרחוקה.

האמיני יום יבוא...

כשנובחים פיות הסטנים
המרגמות נאנחות
אז מחשבתי תעבירני
אלייך רעה ואחות.

ואז אדע - לקרב יש טעם
אף כי המחיר יקר מאוד
כדי שיום יבוא אי פעם
נוכל לנשום פה ולחיות!

האמיני יום יבוא...

**הידעת?:**רפאל קלצ'קין לימד את השיר ליוצאים למבצע נחשון, אך הוא תפס את חשיבותו בייחוד בסוף המלחמה כשיר מורל.

5.הן אפשר – מילים: חיים חפר/לחן: דוד זהבי

בשלכת נושב כבר הסתיו,
האבק בדרכים אט שקע,
והיום רק אלייך נשרף
וחולם על פגישה רחוקה.

הן אפשר כי עוד ערב יבוא,
והשער יחרוק לו דומם,
ועינייך יהיו כה טובות,
כמו אין מלחמה בעולם.

הן אפשר, הן אפשר,
שיהיה זה פשוט כבר מחר.
הן אפשר ובג'יפ שעבר,
שאגו בחורים כי נגמר.
הן אפשר, הן אפשר
שיהיה זה פשוט כבר מחר.

הן אפשר כי חדרך העצוב
מחכה בחיוורון קירותיו,
וקורא הוא לשנינו לשוב
מקרבות מדרכים ומסתיו.

הן אפשר כי פתאום ניפגש
במשלט או בדרך עפר
הן אפשר בין עשן ובין אש
גם לחלום שהכל כבר נגמר.

הן אפשר...

**הידעת?:**השיר נכתב במהלך ההפוגה הראשונה במלחמה, ונכלל בהופעתיו של הצ'יזבטרון.

6.צ'יזבט – מילים: חיים חפר/לחן: משה וילנסקי

אם יש מן צ'יזבט אשר איש, משום מה,
איננו רוצה כלל לשמוע,
ישנם עתיקים, שיינם משומר -
נקשיב אליהם בבלי נוע.

הרוח רועשת,
גחלת לוחשת,
וליל עלינו ירד.
מערב עד שחר,
ספר לנו אחא,
ספר נא, ספר נא צ'יזבט...

ספר נספר על כיבוש ביר אל חרת,
על ליל הקרבות שחלף -
איך יוסלה חסה משלוש מאות ירד
הוריד בליל חושך צלף...

אח, חבר'ה, אזכורה את ציפקה בקרב,
דרוכה מני ראש עד כף רגל,
היתה חבובה כמו תפוח בסתיו,
היתה עצומה והורגת...

הרוח רועשת...

נזכור איך בליל הפריצה לעתלית,
פרצנו, אגב, למטבח,
אחת הסיבות שנתנו להחליט,
שבטח היה שם פלמ"ח...

אתם עוד זוכרים: בשבת השחורה,
בסליק לחומרי טופוגרפיה,
הסליקר נשכח... ובבוא יום אורה,
מצאו שמה רק פוטוגרפיה...

הרוח רועשת...

נזכור את מסע הפלוגה במדבר,
ואודם דליקות על ההר,
נזכור את אותה הזחילה לראדאר,
נזכור איך אחד לא חזר...

אך יום עוד יבוא והאש עוד תלהט,
וסהר ישוט על בתינו
וסביב המדורה קצת צ'יזבט, קצת צ'יזבט,
אולי יספרו גם עלינו...
הרוח רועשת...

**הידעת?:** המילה צ'יזבט היא שיבוש של המילה כיד'אבאת בערבית, שמשמעותה שקרים.

**פרק חמישי- שירי זיכרון לנופלים**

1.רבותיי ההיסטוריה חוזרת – מילים: חיים חפר/לחן: שמואל פרשקו

רבותי, ההיסטוריה חוזרת
שום דבר לא אבד, לא נשכח.
עוד נזכור, תחת גשם עופרת
איך בסוריה צעד הפלמ"ח.

אל עלמין אף אותך לא נשכחה,
עת אל שדות הדרום הרחבים,
אל הנגב פלוגונת נשלחה -
עם מקלות כתחליף לרובים.

ומספרת הסבתא לנכד:
כל מקום שלפעול בו נחוץ,
שם אומרים לפלמ"חניק ללכת,
וחייו הם כפקק בקיבוץ.

יריות בקהיר עת נשמעו
עת מבית איים האסון,
אל העיר חברינו נקראו
וקורא להם שם - ה"סזון".

ומסיימת הסבתא לנכד,
ויושבת כפופה למולו:
כן, הכושי יכול כבר ללכת,
כי הכושי עשה את שלו.

**הידעת?:** הכושי- הוא הפלמ"ח, שהרגיש כמו עבד כושי שעשה את שלו ובן גוריון פרק אותו.

2.הקרב האחרון – מילים: חיים חפר/לחן: משה וילנסקי

רוח אט תנשוב, תנוע הצמרת,
ובחלונך גווע אור הנר,
כחלום נוגה בינינו את עוברת,
וכל איש אותך זוכר.

עם ערב היום, קורא בשמך הנער,
והבן לוחש: אימי, אימי...
האמנם ילבין שיער ראשך מצער,
ובכייך יבקע בדמי...

רוח במשעול יהומה,
עץ בודד ישיר עלעליו,
בדרכים המובילות דרומה -
מחלקה יוצאת לקרב.

עם הנץ כוכב תצא היא אל הליל,
מרחבים חובק מדבר קדמון,
מי ידע, אחות, אם עוד נשוב אלייך...
אולי הקרב הוא אחרון...

ערב עוד יבוא, וסהר בשמיים.
ובחלונך יבקע פתאום האור.
לשולחן נסב, נרים כוסות היין,
וכל איש אותך יזכור.

אל הסף נבוא, נבוא, אחות לפתע
את נשקנו אל הקיר נשעין,
הנופלים, גם הם, אז יעמדו בפתח,
ומצחם בליל ילבין.

רוח במשעול יהומה,
עץ בודד משיר עלעליו,
בדרכים המובילות דרומה -
מחלקה תחזור מקרב.

עת יכבה כוכב תשוב היא מן הליל
מרחבים חובק מדבר קדמון.
נא חייכי אחות חזרנו שוב אלייך
מני הקרב האחרון...

**הידעת?:**השיר עבר מחיים חפר למשה וילנסקי שהלחין אותו, וממנו לשושנה דמארי שתשיר אותו. השיר עצמו נכתב כחודשיים לאחר תחילת המלחמה, אך הושר בעיקר בסופה.

3.יודקה – מילים: עודד אבישר/לחן: מרדכי זעירא

נזכור איך ימים ארוכים כשרשרת
רבצה הפוגה במשלט המאובק,
ורוח של סתיו בשמים הסיע
קרעי עננים ובלב מחנק.
לפתע הבקיע נגון מפוחית
בזמר- בזמר- בזמר יחיד.
בקע אז הזמר, עלה ופשט,
מתיל אל תיל שרים ועונים.
ידע המשלט וידע כל אחד -
זה יודקה דופק ניגונים.

נזכור את הלילה ההוא שבנגב,
על ג'יפים דהרנו אל לב השממה,
הדופק הלם, האצבע על ההדק.
הליל יהי קרב - לחשה הדממה.
לפתע הבקיע נגון-מפוחית
בזמר- בזמר- בזמר יחיד.
בקע אז הזמר, פשט במרחב,
מג'יפ אלי ג'יפ הם שרים ועונים.
ידע אז הנגב: הלילה בקרב-
זה יודקה דופק ניגונים.

ועת שנדם הירי והסער
מצאנו את יודקה מוטל על התל.
ביד מפוחית, יתומה ואלמת,
דוממת כליל גבוה של אל.
לפתע עם רוח המתה מפוחית
בזמר יחיד.
היה הניגון חרישי ועצוב
כלחש שלכת עובר בגנים.
ידעו ה"חבריה": למי שאהוב
הרוח יהום נגונים.

**הידעת?:** השיר נכתב לזכרו של יהודה דובשני שנפל בהגנה על גוש עציון.

4.דודו- מילים: חיים חפר/לחן: אלכסנדר אוריה בוסקוביץ'

הערב יורד עלי אופק בוער,
רוחות בצמרת הרטיטו,
ואנו סביב למדורה נספר
על איש הפלמ"ח ושמו דודו:

איתנו הלך במסע המפרך,
איתנו סייר הוא בגבול,
בקומזיץ היה מזמר ועוד איך,
איתנו סחב מן הלול...

הגישו פינג'אן והגידו:
היש עוד פלמח'ניק כמו דודו?

היתה לו בלורית מקורזלת שיער
היתה לו בת צחוק בעיניים,
ועת הקיפוהו בנות עד צוואר -
צחק הוא עד לב השמיים.

אך ליל הורדה מן הלב לא יחלוף -
עת עוגן בחושך חרק,
הוא ילד נשא מן הים אל החוף,
ליטף את לחיו ושתק.

חשבו אז החבר'ה: אבוד הוא,
לאן התגלגלת יא דודו?

והנה הזקס בא בערב אחד,
זרח אז ירח של קיץ,
ודודו חיבק את הסטן שביד,
וחרש יצאנו בליל...

עם שחר הבאנו אותו מן הקרב.
הברוש צמרתו אט הרכין.
רק מי ששכל את הטוב ברעיו
אותנו יוכל להבין...

רעי, נא אמרו והגידו:
העוד מחייך הוא שם, דודו?...

**הידעת?:** דודו מהשיר, הוא דוד צ'רקסקי, היה מפקד כוח הפריצה בנסיון ההשתלטות השני על נבי יושע, ונהרג במתקפה הזו.

5.הרעות – מילים: חיים גורי/לחן: סשה ארגוב

על הנגב יורד ליל הסתיו
ומצית כוכבים חרש חרש
עת הרוח עובר על הסף
עננים מהלכים על הדרך.

כבר שנה לא הרגשנו כמעט
איך עברו הזמנים בשדותינו
כבר שנה ונותרנו מעט
מה רבים שאינם כבר בינינו.

אך נזכור את כולם
את יפי הבלורית והתואר
כי רעות שכזאת לעולם
לא תיתן את ליבנו לשכוח
אהבה מקודשת בדם
את תשובי בינינו לפרוח.

הרעות נשאנוך בלי מילים
אפורה עקשנית ושותקת
מלילות האימה הגדולים
את נותרת בהירה ודולקת.

הרעות כנערייך כולם
שוב בשמך נחייך ונלכה
כי רעים שנפלו על חרבם
את חייך הותירו לזכר.

ונזכור את כולם...

**הידעת?:** את השיר כתב גורי בעקבות מפגש של לוחמים מהפלמ"ח שנה לאחר הקרבות,שבו עלתה הרעות שבין לוחמים כערך החזק ביותר בשדה הקרב. חיים גורי נפטר לא מזמן, ב-30 לינואר 2018.

6.היו זמנים – מילים: חיים חפר/לחן: משה וילנסקי

בוא היום, ועוד תשב אל מול האח,
וגם הגב יהיה כפוף כחטוטרת,
ותיזכר אז בימיך בפלמ"ח,
ותספר על זאת אגב עישון מקטרת.

ומסביב, ומסביב ישב הטף,
ואישתך גם היא מופלגת בשנים
תזיל דמעה ותקנח את האף,
ותיאנח: היו זמנים, היו זמנים...

היו זמנים,
אז במשלט ישבנו,
היו זמנים,
לחמנו ואהבנו,
עכשיו דבר אין להכיר -
על המשלט יושבת עיר,
אולי בזכות אותם זמנים...

ותספר אזי על כיבושים וקרב,
והקטן בין הילדים יעיר בלחש:
ובכן, זה סבא שהציל את המצב,
מסבא שכזה באמת, באמת, יש נחת...

ואז תראה את זרועך החשופה,
ובה צלקת שהגלידה משנים
ותחייך, את זאת הן סבתא אז ריפאה,
נו, ומאז - היו זמנים, היו זמנים...

היו זמנים...

ואם תמשיך ועוד תוסיף קצת לדבר,
וגם מוסר תטיף בקול צרוד, מזקין,
פתאום, הבכור שביניהם חיש יתנער
ויענה: אח, סבא, מה אתה מבין?...

ואז תדע שזהו חולי מדבק,
ואז תחשוב, אולי צודקים הם הבנים,
בשעתו הייתי גם אני צודק, -
אבל עכשיו... היו זמנים, היו זמנים...
היו זמנים.

**הידעת?:**השיר נכתב במיוחד למופעי הצ'יזבטרון, ספציפית להופעה השנייה שלו, בצריפין.